b'\n_START_ARTICLE_\nSanti Vendrell\n_START_SECTION_\nTraject\xc3\xb2ria art\xc3\xadstica\n_START_PARAGRAPH_\nA mitjans dels anys 70 va formar un duet amb Miquel Murga amb el nom de "Miquel i Santi". El 1979 enregistraren un single amb un tema propi, Salpar de tardor, i un poema de Miquel Mart\xc3\xad i Pol, ("Roman\xc3\xa7o"). _NEWLINE_El 1981, Santi Vendrell inicia en solitari la seva traject\xc3\xb2ria en la can\xc3\xa7\xc3\xb3 d\'autor amb el seu primer disc de t\xc3\xadtol "Un quadre antic", editat per Edigsa. Des d\'aquell moment es perfila ja com una nova veu a tenir en compte. El 1982 publica el seu segon disc de t\xc3\xadtol "Secrets del cor", amb les seves pr\xc3\xb2pies composicions de car\xc3\xa0cter rom\xc3\xa0ntic, per\xc3\xb2 la seva m\xc3\xa0xima popularitat i xifra de vendes de discs (va arribar a vendre\'n 25.000 c\xc3\xb2pies) les aconsegueix el 1984 emb el seu disc "Negre i blanc", amb un estil de can\xc3\xa7\xc3\xb3 d\'autor sentimental i despolititzada. Aquell mateix any va participar en la campanya electoral de Converg\xc3\xa8ncia i Uni\xc3\xb3 component el tema "Fem i farem" com a himne de la formaci\xc3\xb3. Tanmateix, la utilitzaci\xc3\xb3 de la mateixa can\xc3\xa7\xc3\xb3 en una versi\xc3\xb3 rumba en la campanya de les eleccions de 1989 va portar-lo a querellar-se contra aquell partit, judici que va guanyar, per haver-li causat amb aquell fet, segons la sent\xc3\xa8ncia, un efectiu perjudici i menyspreu de la seva reputaci\xc3\xb3._NEWLINE_M\xc3\xa9s tard publica altres discs sense arribar a l\'\xc3\xa8xit de l\'anterior, com "Darrere el gla\xc3\xa7" el 1985, "Dia a dia" el 1986, "Mediterr\xc3\xa0nia" el 1988, "Oblida\xc2\xb4m si no em vols" el 1990 i "Molt personal" el 1993, aquest darrer amb arranjaments de Manel Camp i Josep Llu\xc3\xads Moraleda. L\'incompliment d\'una promesa de subvenci\xc3\xb3 per aquest disc va rematar una ratxa negativa que el va apartar per dos anys de l\'activitat musical. Durant la segona meitat dels 90 i fins a l\'any 2000 va regentar "La Taverna" i "El Refugi", dos locals de Platja d\'Aro on hi canta i per on hi passen tamb\xc3\xa9 d\'altres artistes. El 2001 edita un \xc3\xbaltim disc en directe, de t\xc3\xadtol "Concert ac\xc3\xbastic", en el que interpreta can\xc3\xa7ons pr\xc3\xb2pies i alguns temes de reconeguts autors de la Nova can\xc3\xa7\xc3\xb3. _NEWLINE_Santi Vendrell reapareix amb el seu des\xc3\xa8 disc el 2009, "Parlem-ne", un treball amb can\xc3\xa7ons in\xc3\xa8dites que revelen una etapa de m\xc3\xa9s maduresa com a compositor i int\xc3\xa8rpret.'